**FOTOGRAFII**

*STOMFF ANDREI AUREL*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

FOTOGRAFII

Nu-mi amintesc când au plecat cu toţii,

Unchi şi mătuşi, bunicii şi părinţii,

În locul lor ei ne-au lăsat arginţii

Şi cartonaşe pline de emoţii

Lipite în albume prăfuite

Din care mai zâmbesc spre amintire.

Cartoane încărcate de iubire

Cu personaje veşnic fericite.

Mi-e dor de voi, unchi şi mătuşi, bunici

Ce m-aţi iubit cerând nimic în schimb.

Din cartonaşele cu galben nimb

Aş vrea să vă aduc din nou aici.

Părinţii mei, de mult v-aţi dus pe deal

Şi-acum priviţi cum trece vremea veşnic.

Lângă portrete vă aprind un sfeşnic

Şi-ascult secundele cum bat egal.

Îndepărtaţi a minţii mele ceaţă,

Ieşiţi din poze şi intraţi în viaţă!